Ambasadorul Azerbaidjanului, țara care devine principalul partener energetic al României la Marea Neagră, va fi primit de premierul Marcel Ciolacu.
Potrivit unui comunicat al Guvernului României, la Palatul Victoria va avea loc "Primirea E.S ambasadorul Republicii Azerbaidjan în România, Gudsi Dursun Oglu Osmanov".
Întâlnirea dintre premierul Marcel Ciolacu și ambasadorul Oglu Osmanov este programată la ora 11. Excelența Sa Gudsi Dursun Oglu Osmanov a preluat funcția de ambasador în România în ianuarie 2024.
România și Azerbaidjanul au semnat un memorandum pentru a construi, în zona Constanța, un terminal pentru LNG (Liquefied natural gas). Ministrul Energiei, Sebastian Burduja, a anunțat după recenta lui vizită în Azerbaidjan că studiul de fezabilitate pentru viitorul terminal a fost finalizat și este pozitiv.
Transferul de LNG între zona Mării Caspice și România, prin terminalul de la Constanța, va reprezenta o alternativă la Coridorul Sudic – cel care va trece prin Turcia și Bulgaria. Viitorul terminal LNG de pe litoralul românesc al Mării Negre va fi o alternativă la Coridorul Sudic, cu potențialul de a aduce în România 8 – 9 miliarde de metri cubi de gaz în fiecare an, a precizat ministrul Burduja.